NEUVOSTON PÄÄTÖS,

tehty 14 päivänä huhtikuuta 2008,

Guinean tasavallan kanssa käytyjen Cotonoun sopimuksen 96 artiklassa tarkoitettujen neuvottelujen päättämisestä tehdyn päätöksen 2005/321/EY voimassaolon jatkamisesta

(2008/363/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen (1) sekä Luxemburgissa 25 päivänä kesäkuuta 2005 tarkistetun sopimuksen (2) ja erityisesti sen 96 artiklan,

ottaa huomioon AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä neuvostossa kokoontuneiden jäsenvaltioiden hallitusten edustajien tekemän sisäisen sopimuksen (3) ja erityisesti sen 3 artiklan,

ottaa huomioon komission ehdotuksen,

sekä katsoo seuraavaa:

Päätöksessä 2005/321/EY (4) säädetään, että päätös on voimassa 36 kuukautta sen tekemisestä, jotta aiheellisia toimenpiteitä voidaan seurata, ja että sen voimassaolo lakkaa 14 päivänä huhtikuuta 2008.

Tämän seurantakauden päättyessä useat sitoumukset on toteutettu ja tärkeimmät jäljellä olevat sitoumukset ovat johtaneet konkreettisiin aloitteisiin. Useat Cotonoun sopimuksen olennaisten osien kannalta tärkeät toimenpiteet ovat kuitenkin vielä toteuttamatta,

ON PÄÄTTÄNYT SEURAAVAA:

1 artikla

Päätöksen 2005/321/EY voimassaoloa jatketaan 12 kuukaudella. Päätöstä tarkastellaan uudelleen kuuden kuukauden välein.

Guinean tasavallan pääministerille osoitettu kirje on liitetty tähän päätökseen.

2 artikla

Päätöksessä 2005/321/EY Cotonoun sopimuksen 96 artiklan 2 kohdan c alakohdassa tarkoitetuiksi aiheellisiksi toimenpiteiksi hyväksytyt toimenpiteet säilyvät ennallaan.

3 artikla

Tämä päätös tulee voimaan päivänä, jona se tehdään.

Se lakkaa olemasta voimassa 14 päivänä huhtikuuta 2009.

4 artikla

Tämä päätös julkaistaan Euroopan unionin virallisessa lehdessä.

(1) EYVL L 317, 15.12.2000, s. 3.

(2) EUVL L 287, 28.10.2005, s. 4.

(3) EYVL L 317, 15.12.2000, s. 376.

(4) EUVL L 104, 23.4.2005, s. 33.

LIITE

Kirje pääministerille, Guinean tasavallan hallituksen päämiehelle

Arvoisa pääministeri

Euroopan unioni pitää Cotonoun sopimuksen 9 artiklan määräyksiä erittäin tärkeinä. Ihmisoikeuksien kunnioittaminen sekä demokratian ja oikeusvaltion periaatteiden noudattaminen, joille AKT-maiden ja EU:n kumppanuus perustuu, ovat kyseisen sopimuksen olennaisia osia ja siis suhteidemme perusta.

Euroopan unioni katsoi vuonna 2004, että Guinean poliittinen tilanne rikkoo näitä olennaisia osia, ja käynnisti heinäkuussa 2004 sopimuksen 96 artiklan mukaiset neuvottelut. Neuvotteluista tehtiin päätelmät, jotka annettiin hallituksen päämiehelle tiedoksi 14 päivänä huhtikuuta 2005 päivätyllä kirjeellä.

Aiheellisiin toimenpiteisiin kuului 36 kuukauden seurantajakso, joka päättyy 14 päivänä huhtikuuta 2008. Tämän jakson aikana on käyty tehostettua poliittista vuoropuhelua, josta ovat osoituksena muun muassa neuvoston ja komission neljä yhteistä seurantakäyntiä toukokuussa 2005, helmikuussa 2006, toukokuussa 2007 ja maaliskuussa 2008 sekä komissaari Michelin vierailu lokakuussa 2006. EU päätti joulukuun 2006 lopussa asettaa saavutetun kehityksen johdosta 85,8 miljoonaa euroa yhdeksännen Euroopan kehitysrahaston A-määrärahoja Guinean käyttöön.

Viimeisellä seurantakäynnillä on näin voitu varmistua siitä, että Guinean viranomaisten aloittamat toimet ovat olleet yleisesti myönteisiä, erityisesti Euroopan unionin vahvasti tukeman vaaliprosessin osalta, sekä makrotalouspolitiikassa. Yksi tärkeimmistä Guinean hallituksen sitoumuksista, parlamenttivaalien järjestäminen ja niiden ajankohdan määrittäminen, on kuitenkin vielä toteuttamatta. Parhaillaan meneillään olevan myönteisen kehityksen ansiosta voidaan odottaa, että kyseisiä sitoumuksia noudatetaan 12 kuukauden kuluessa.

Euroopan unioni on tietoinen Guineassa parhaillaan meneillään olevasta myönteisestä kehityksestä ja on päättänyt vielä toteuttamattomien tointen määrän perusteella jatkaa 14 päivänä huhtikuuta 2005 tehdyn päätöksen seurantakautta siten, että se kestää 48 kuukautta, jotta Guinean viranomaisilla on aikaa toteuttaa kaikki tekemänsä sitoumukset. Tätä päätöstä voidaan tarkastella uudelleen milloin tahansa tilanteen kehityksen niin vaatiessa.

Aikaisemmassa, 14 päivänä huhtikuuta 2005 päivätyssä kirjeessä ilmoittamiemme aiheellisten toimenpiteiden soveltamista jatketaan.

Kunnioittavasti